钦定古今图书集成/明伦汇编/官常典/第579卷 > 吴廷举
## 钦定古今图书集成/明伦汇编/官常典/第579卷 > 吴廷举

按《明外史》本传：“廷举，字献臣，其先嘉鱼人。祖戍梧州，
遂家焉。成化末，举进士，除顺德知县。总督屠滽属修
中贵人先祠，不可，滽恨之。市舶中官市葛，以二葛与
之，曰：‘非产也’。中官大怒。御史汪宗器亦恶廷举，曰：‘彼
专抗上官，市名耳’。会廷举毁淫祠二百五十所，撤其
材作堤，葺学宫书院。宗器谓有所侵盗，执下狱。按之”
不得间，惭而止。为县十年，滽方居吏部。稍迁成都同知。忧归，补松江。用尚书马文升、刘大夏荐，擢广东佥
事。从总督潘蕃讨平南海、清远诸盗。正德初，历副使。
发总镇中官潘忠二十罪，忠亦讦。廷举他事，逮系诏
狱。刘瑾矫诏枷之十馀日，几死。戍雁门，旋赦免。杨一
清荐其才，擢江西右参政。败华林贼于连河。从陈金
大破姚源贼。其党走裴源，复从俞谏破之。贼首胡浩
三既抚复叛。廷举往谕，为所执。居三月，尽得其要领，
诱使携及。廷举得还，浩三果杀其兄浩二。内乱。兵乘
之，遂擒浩三。与副使李梦阳不协，奏梦阳侵官，因乞
休，不俟命竟去，坐停一岁俸。起广东右布政使，复佐
金平府江贼。擢右副都御史，赈湖广饥。已，复出湖南，
定诸夷疆地。宁王宸濠逆有端，疏陈江西军政六事，
为豫防计。世宗立，召为工部右侍郎，旋改兵部。上疏
自劾，因诋陆完、王琼、梁储及少傅蒋冕，而自以为已
昔居宪职无一言，乞罢黜以儆幸位。时完早得罪，琼
及储已罢去，廷举借以倾冕。冕遂求罢。帝慰谕之。冕
复言：“臣与廷举交四十年，臣扈驾南巡，廷举数抵臣
书，誉臣。今痛诋讦臣，不罢何以谢良友？”帝颇不直廷
举，调为南京工部。冕固请留之，不听。嘉靖元年，廷举
复乞休。寻以灾异，复自劾求罢，劝帝修德应天。因奏
行其部兴革十二事。寻就改户部。迁右都御史，巡抚
应天诸府。长洲知县郭波以事挫织造中贵张志聪。
志聪伺波出，倒曳之车后。典史萧景腆操兵教场，急
率兵救波，扼志聪吭，落其帽。百姓尽登屋飞瓦击志
聪，志聪遂诬波殴敕使，波、景腆俱被逮。廷举具白志
聪贪黩状。帝乃降波五级，调景腆远方，志聪亦召还。
三年以“大礼”议未定，请如洪武中修《孝慈录》故事，令
两京部、寺、台、省及天下督、抚各条所见，并询家居老
臣，采而行之，汇为一书，以诏后世。时已定称《本生考》，
廷举窥帝意不慊，故为此奏。给事中张原劾廷举首
鼠两端，阴附异论。刘祺复劾其欺罔九罪，不报。寻改
南京工部尚书，辞不拜，称疾乞休。帝慰留。已，复辞，且
引白居易、张咏诗，语多诙啁，中复用“呜呼”字。帝怒，以
廷举怨望，无人臣礼，勒致仕。廷举面如削瓜，衣敝带
穿，不事藻饰，言行必自信，人莫能夺。其在太学时，兄
事罗𤣱。𤣱病痢，仆死，自煮药饮之，负以如厕，一昼夜
数十反𤣱。尝语人曰：“献臣生我。”廷举好薛瑄、胡居仁
学，尊事陈献章。居湫隘，亡郭外田，有书万卷。及卒，总
督姚镆庀其丧。隆庆中，追谥清惠。弟廷弼，举于乡。廷
举枷吏部前，廷弼卧其械下。刑部主事宿进曰：“两人
死，我何用生奏记张彩”，乃得释。